ธปท.ยันยังไม่มีสัญญาณดอกเบี้ยขาขึ้น
โพสต์ทูเดย์ &#8211; ธปท.ชี้ธนาคารกรุงไทยขึ้นดอกฝากสูง 4% ยังไม่ใช่สัญญาณดอกเบี้ยขาขึ้น แค่เตรียมสภาพคล่องให้เพียงพอรองรับการขยายตัวสินเชื่อปีหน้าที่จะเพิ่มเป็นบวก ตามการฟื้นตัวของเศรษฐกิจ
10 ธ.ค. 2552

โพสต์ทูเดย์ – ธปท.ชี้ธนาคารกรุงไทยขึ้นดอกฝากสูง 4% ยังไม่ใช่สัญญาณดอกเบี้ยขาขึ้น แค่เตรียมสภาพคล่องให้เพียงพอรองรับการขยายตัวสินเชื่อปีหน้าที่จะเพิ่มเป็นบวก ตามการฟื้นตัวของเศรษฐกิจ
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) เปิดเผยว่า การปรับขึ้นอัตราดอกเบี้ยเงินฝากของธนาคารพาณิชย์ในช่วงนี้ ยังไม่ใช่สัญญาณดอกเบี้ยขาขึ้น เป็นเพียงภาพสะท้อนการเริ่มเตรียมสภาพคล่องของธนาคารพาณิชย์แต่ละแห่ง เพื่อให้เพียงพอต่อการแข่งขันกันปล่อยสินเชื่อในปีหน้า ที่สินเชื่อน่าจะขยายตัวได้มากขึ้น ตามการฟื้นตัวของเศรษฐกิจเท่านั้น 
“การขึ้นดอกเบี้ยสูงระดับ 4% ไม่น่าแปลกใจ ส่วนจะให้อัตราดกเบี้ยเท่าไรก็ขึ้นอยู่กับแต่ละแบงก์เอง แต่ยังมองว่าไม่ใช่สัญญาณดอกเบี้ยขาขึ้น เพราะเป็นโปรแกรมระดมเงินแค่ช่วงสั้น” นายบัณฑิตกล่าว
ทั้งนี้ ก่อนหน้านี้ ธนาคารกรุงไทย ให้ดอกเบี้ยเงินฝากประจำ 3  เดือน ในอัตรา 4% สำหรับลูกค้าที่ฝากในช่วงวันที่ 16-18 ธ.ค.ปีนี้ โดยให้ฝากเงินต่ำสุด 5 หมื่นบาท แต่สูงสุดไม่เกิน 1 ล้านบาท ขณะที่ธนาคารกรุงศรีอยุธยา ให้ดอกเบี้ยลูกค้าเงินฝาก ที่ฝากทุกเดือนรับดอกเบี้ยเพิ่ม 0.5% สำหรับเงินฝาก 6 เดือน และฝากประจำ 24 เดือน สำหรับลูกค้าที่ฝากช่วงนี้ถึง 28 ก.พ.ปีหน้า  
นายบัณฑิต เปิดเผยว่า การขยายตัวของสินเชื่อปีนี้น่าจะหดตัว แต่เชื่อว่าปีหน้าจะเป็นบวกได้ตามการฟื้นตัวของเศรษฐกิจ เพราะถ้าสังเกตจากการคาดการณ์การขยายตัวของสินเชื่อของผู้บริหารแบงก์แต่ละแห่งก็เริ่มคาดไปในทิศทางที่ดีขึ้นแล้ว และจากการประเมินภาวะสินเชื่อของธปท. ล่าสุดเริ่มเห็นสัญญาณที่ดีขึ้น เพราะสินเชื่อในเดือนต.ค.ปีนี้ขยายตัวเพิ่ม 0.2% เมื่อเทียบกับระยะเดียวกันปีก่อน และขยายตัวเพิ่ม 0.4% เมื่อเทียบกับเดือนก่อนหน้า ทำให้ธปท.มั่นใจว่าการขยายตัวของสินเชื่อในปีหน้าจะปรับดีขึ้นและขยายตัวเป็นบวก ส่งผลดีต่อเศรษฐกิจปีหน้ามากขึ้น จากปีนี้ทั้งปีที่สินเชื่อน่าจะขยายตัวติดลบ
นายบัณฑิต เปิดเผยว่า นอกจากนี้สินเชื่อปีหน้ายังน่าจะขยายตัวได้ดีขึ้นจาก 3 ปัจจัยหลัก คือ 1.สภาพคล่องในระบบที่ยังมีอยู่สูงถึง 5 เท่า ของการสภาพคล่องปกติที่ธปท.ให้ดำรงตามเกณฑ์ ทำให้เหลือสภาพคล่องที่เพียงพอให้สถาบันการเงินปล่อยกู้ 2.คุณภาพสินทรัพย์ หรือปัญหาการเกิดหนี้เสียเริ่มมีแนวโน้มลดลง เห็นได้จากระดับหนี้ที่ไม่ก่อให้เกิดรายได้(เอ็นพีแอล)ล่าสุด ในเดือนก.ย.มีอยู่เพียง 5.3% ของสินเชื่อรวม ซึ่งน่าจะช่วยให้ธนาคารพาณิชย์มีความมั่นใจ และมีความพร้อมในการปล่อยสินเชื่อมากขึ้น 
และ 3.ปัจจัยด้านการแข่งขันกันปล่อยสินเชื่อของธนาคารพาณิชย์เอง น่าจะมีมากขึ้นในระยะต่อไป โดยเฉพาะการแข่งขันการปล่อยสินเชื่อที่เกี่ยวเนื่องกับการใช้จ่ายงบประมาณภาครัฐ สินเชื่อผู้ประกอบการขนาดกลางและขนาดย่อม(เอสเอ็มอี) และสินเชื่อเพื่อการบริโภค ซึ่งน่าจะขยายตัวได้ตามการฟื้นตัวของเศรษฐกิจ